
 18.12.2019
 BG
 Официален вестник на Европейския съюз
 L 328/61
 РЕГЛАМЕНТ ЗА ИЗПЪЛНЕНИЕ (ЕС) 2019/2164 НА КОМИСИЯТА
 от 17 декември 2019 година
 за изменение на Регламент (ЕО) No 889/2008 за определяне на подробни правила за прилагането на Регламент (ЕО) No 834/2007 на Съвета относно биологичното производство и етикетирането на биологични продукти по отношение на биологичното производство, етикетирането и контрола
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) No 2092/91 (1), и по-специално член 16, параграф 1 и параграф 3, буква а), и член 21, параграф 2 от него,
 като има предвид, че:
 (1)
 По силата на член 16, параграф 3, буква б) от Регламент (ЕО) No 834/2007, няколко държави членки предоставиха на Комисията и на останалите държави членки документация за определени вещества, които да бъдат разрешени и включени в приложения I, II, VI и VIII към Регламент (ЕО) No 889/2008 на Комисията (2). Документацията беше разгледана от експертната група за технически консултации в областта на биологичното производство и от Комисията.
 (2)
 В препоръките си относно торовете (3) експертната група наред с другото заключи, че веществата „биовъглища“, „отпадъци от мекотели и яйчни черупки“ и „хуминова и фулвинова киселини“ отговарят на целите и принципите на биологичното производство. Поради това тези вещества следва да бъдат включени в приложение I към Регламент (ЕО) No 889/2008. Експертната група също така препоръча да се изясни определението на „калциев карбонат“, посочено в същото приложение.
 (3)
 В препоръките си относно продуктите за растителна защита (4) експертната група наред с другото заключи, че веществата „малтодекстрин“, „водороден пероксид“, „терпени (евгенол, гераниол и тимол)“, „натриев хлорид“, „церевизан“ и пиретрините от растенията, които не са Chrysanthemum cinerariaefolium, отговарят на целите и принципите на биологичното производство. Поради това тези вещества следва да бъдат включени в приложение II към Регламент (ЕО) No 889/2008. Експертната група отправи препоръки и за структурата на посоченото приложение.
 (4)
 В препоръките си относно фуражите (5) експертната група наред с другото заключи, че веществата „гума гуар“ – като фуражна добавка, „екстракт от сладък кестен“ – като сензорна добавка и „безводен бетаин“ – за едностомашни животни и единствено от естествен или биологичен произход отговарят на целите и принципите на биологичното производство. Поради това тези вещества следва да бъдат включени в приложение VI към Регламент (ЕО) No 889/2008. В същото приложение някои добавки за силаж са посочени неясно и за да се избегне объркване е необходимо преформулиране.
 (5)
 В препоръките си относно храните (6) експертната група наред с другото заключи, че веществата „глицерол“ – като влагозадържащ агент в капсули и покрития на таблетки, „бентонит“ – като спомагателно вещество, „L(+) млечна киселина и натриев хидроксид“ – като спомагателно вещество за извличане на растителен белтък, „гума тара на прах“ – като сгъстител и „екстракт от хмел и екстракт от борова смола“ – в производството на захар отговарят на целите и принципите на биологичното производство. Поради това тези вещества